將築南屋借功田家
作者：蘇轍
朝代：宋

paragraphs: 先人敝廬寄西南，不歸三紀今何堪。
卜營菟裘閱歲三，西成黍豆餘石甔。
借功田家并钁杴，農事未起來不嫌。
併遣浮客從丁男，芒鞋禿巾短後衫。
杵聲登登駭閭閻，期我一月久不厭。
我方窮困人所諳，有求不答心自甘。
一言見許不妄談，飲汝信厚心懷慚。
晨炊暮餉增醯鹽，歸時不礙田與蠶。